Dié polisielede verklaar nie belange, sê Cele | Netwerk24
Deur Philda Essop 14 Januarie 2020 18:31
Altesame 99 polisiebeamptes het tussen 2014 en 2019 sake met die Suid-Afrikaanse Polisiediens (SAPD) gedoen.
Dit was in dieselfde tydperk ook die geval met 101 familielede van polisiebeamptes.
Dié inligting blyk uit ’n antwoord van Bheki Cele, minister van polisie, op ’n geskrewe parlementêre vraag deur Andrew Whitfield, DA-LP.
Sy vraag het verband gehou met tenders en kontrakte wat regstreeks aan polisiebeamptes toegeken is en waar polisiebeamptes en direkteurs en/of lede van maatskappye sake met die SAPD gedoen het.
Die waarde van die 20 grootste kontrakte vir dienste wat gelewer is of goedere wat verskaf is, het tussen 2014 en 2019 altesame R6 798 593 bedra.
’n Lys van maatskappye wat die dienste verskaf het, is deur Cele beskikbaar gestel en dit sluit onder meer die oprig van heinings, beskermingsdienste en spyseniering in.
Die grootste kontrak het R3,1 miljoen en die kleinste kontrak het R19 510 beloop.
Volgens Cele het geen polisiebeampte hul belange verklaar nie. Vyf maatskappye het wel hul verwantskap aan familielede wat vir die SAPD werk, bekend gemaak.
Meer oor: Bheki Cele | Sapd
Cele en ander hoës by veldtog vir veiligheid